
Tisztelt Képviselő-testület!

Tárgy: 

A TündérPakk Közhasznú Alapítvánnyal együttműködési  megállapodás megkötése, és helyiségbérleti szerződésmódosítás 

I. Előzmények

Budapest Főváros XIV. Kerület Zugló Önkormányzat Tulajdonosi és Közbeszerzési Bizottsága a 142/2019.  (V. 28.) TKB számú határozatában arról döntött, hogy az önkormányzat tulajdonában álló Budapest XIV. kerület Czobor u. 1. szám alatti helyiséget adománybolt céljára a TündérPakk Közhasznú Alapítvány (a továbbiakban: Alapítvány) részére határozatlan időre bérbe adja (1. melléklet). 
Az Alapítvány kérelmében leírta, hogy tevékenységével a kerület szociálisan rászoruló lakosságát segíti adományokkal (többek között: ruhaneművel, élelmiszerrel, tisztítószerrel, stb.), ugyanakkor az Alapítvány számára terhet jelent a bérleti díj megfizetése. Kérte, hogy a Képviselő-testület a feladat ellátása végett kössön együttműködési megállapodást, valamint csökkentse a bérleti díj mértékét (2. melléklet).
 II. Vélemények

Az Alapítvány és az Önkormányzat jogait és kötelezettségeit a jelen előterjesztés 3. mellékletét képező együttműködési megállapodás tartalmazza. Az Alapítvány célja zuglói rászoruló és mély szegénységben élők támogatása, amely tevékenysége ellátásához együttműködik az önkormányzattal és intézményeivel.
Budapest Főváros XIV. Kerület Zugló Önkormányzata tulajdonában álló helyiségek bérbeadásáról szóló 13/2020. (V. 12.) önkormányzati rendelet (a továbbiakban: Ör.) 37. § (2) bekezdése szerint „Ha a bérlő művelődési, sport, oktatási, kulturális, egészségügyi, szociális, egyházi, művészeti, egyéb társadalmi, közszolgálati célokat szolgáló tevékenységet folytat, és a feladat ellátására a szervezet együttműködési megállapodást kötött az Önkormányzattal, a bérleti díj legfeljebb 30%-kal mérsékelhető.

A fent idézett § (4) bekezdése értelmében „A bérletidíj-kedvezmény a jogosultat legfeljebb a (2) bekezdésben meghatározott tevékenység ellátásáig illeti meg. A (3) bekezdésben foglalt szervezetet a bérletidíj- kedvezmény a közhasznú jogállásának a fennállásáig illeti meg.”
 Az (5) bekezdés szerint: A kedvezményre jogosító időtartam az együttműködési megállapodás megkötésének a napjától kezdődik.
Az Ör. vonatkozó rendelkezései szerint javasoljuk a maximális nyújtható 30%-os bérleti díjkedvezmény biztosítását, amennyiben a Képviselő-testület elfogadja az előterjesztés 3. melléklete szerinti együttműködési megállapodás tervezetet.
Az Ör. 37. § (1) bekezdése szerint az érvényes bérleti díj mértékétől a Gazdasági Bizottság térhet el. Tekintettel arra, hogy a Képviselő-testület hatáskörébe tartozik az együttműködési megállapodásról szóló döntés meghozatala, ezért célszerű, hogy a Képviselő-testület az átruházott hatáskörét magához vonva a térítési díj mértékéről történő eltérésre vonatkozó döntést is meghozza.
Jogi Főosztály véleménye: Az előterjesztésben közölt adatok, egyéb információk alapján az előterjesztéshez jogi észrevételt nem tesz.
Kérem a Tisztelt Képviselő-testületet, hogy az együttműködési megállapodás megkötését és a bérleti díjkedvezményt támogatni szíveskedjék. 
III. Bizottsági vélemények

Az előterjesztést a Jogi és Ügyrendi Bizottság, a Gazdasági Bizottság, valamint a Népjóléti Bizottság tárgyalja. 
IV. Döntési javaslat

 





     1.

Budapest Főváros XIV. Kerület Zugló Önkormányzat Képviselő-testülete elfogadja az előterjesztés 4. mellékletét képező TündérPakk Közhasznú Alapítvánnyal történő együttműködési megállapodás megkötéséről szóló   …../2020. ( )  önkormányzati határozati javaslatot.

     2.
Budapest Főváros XIV. Kerület Zugló Önkormányzat Képviselő-testülete elfogadja az előterjesztés 5. mellékletét képező  TündérPakk Közhasznú Alapítvánnyal megkötött bérleti szerződés módosításáról szóló    …../2020. ( )  önkormányzati határozati javaslatot.
A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdés alapján egyszerű szótöbbséget igényel. 

Budapest, 2020. augusztus 6.  




          




            Szabó Rebeka

     

                                                            

alpolgármester

Mellékletek felsorolása: 

1. melléklet: Kérelem és mellékletei  

2. melléklet: Bérleti szerződés
      3.   melléklet: Együttműködési megállapodás-tervezet
      4-5. melléklet: Határozati javaslatok
Az előterjesztést készítette: Bondorné Gyurcsi Mária Humánszolgáltatási Főosztály 
4. melléklet a 123-442/2020 előterjesztéshez

Budapest Főváros XIV. Kerület Zugló Önkormányzat Képviselő-testülete

……../2020. (…….) önkormányzati határozata
a TündérPakk Közhasznú Alapítvánnyal együttműködési  megállapodás megkötéséről 

Budapest Főváros XIV. Kerület Zugló Önkormányzat Képviselő-testülete hozzájárul a 3. melléklet szerinti tartalommal a TündérPakk Közhasznú Alapítvánnyal történő együttműködési megállapodás megkötéséhez, azzal a feltétellel, hogy az Alapítvány a tevékenységéről évente, adott év október 31-ig beszámol a szociális területért felelős bizottságnak. 

Határidő: az együttműködési megállapodás megkötésére: a döntést követő 30 napon belül
Felelős: Polgármester (Humánszolgáltatási Főosztály vezetője által)

5. melléklet a 123-442/2020 előterjesztéshez

Budapest Főváros XIV. Kerület Zugló Önkormányzat Képviselő-testülete

……../2020. (…….) önkormányzati határozata
a TündérPakk  Közhasznú Alapítvánnyal megkötött bérleti szerződés módosításáról
Budapest Főváros XIV. Kerület Zugló Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (4) bekezdése és 59. § (3) bekezdése alapján e határozat meghozatala tekintetében a Gazdasági Bizottságra átruházott hatáskörét visszavonja.
Budapest Főváros XIV. Kerület Zugló Önkormányzat Képviselő-testülete az együttműködési megállapodás megkötését követően a TündérPakk Közhasznú Alapítvány bérleti szerződésében megállapított érvényes bérleti díj mértékéből 30% bérleti díjkedvezményt biztosít azzal, hogy a bérleti szerződésmódosítás tartalmazza azt a rendelkezést, amely szerint a bérlő az együttműködési megállapodás megkötésétől kezdődően fizeti a kedvezményes bérleti díjat.
Határidő: az együttműködési megállapodás megkötését követő 30 napon belül 
Felelős:  Baracskai Gábor vezérigazgató (Zuglói Zrt.)

